Ferenc császár és Sándor cár úgy döntöttek, hogy Austerlitz-falutól nyugatra küzdenek meg a franciákkal és elfoglalták a Pratzen-fennsíkot, mely a központjukká vált. Napóleon minden jelét igyekezte kimutatni, hogy a francia hadsereg katasztrofális állapotban van, a Pratzen-fennsíkot szándékosan ürítette ki, csapdába csalva a szövetségeseket. December 2-án a Morvaországban vívott austerlitzi csatában a francia hadsereget a Pratzen-fennsík alá vezényelte és szándékosan meggyengítette jobb szárnyát, hogy oda csábítsa a szövetségeseket, hogy azok megkísérelhessék a francia vonal feltörését. A Davout marsall vezette jobbszárny, a III. Hadtest időben megérkezett Bécsből.